Nog ŉ leerder verdrink by skoolPanyaza Lesufi, LUR vir onderwys, tydens ‘n mediakonfernsie Vrydag. (Foto: Verskaf) ŉ Gr. 7-leerder aan die Laerskool Bekker in Magaliesburg is Woensdag dood gevind in die skoolkoshuis se swembad. Volgens ŉ verklaring deur die Gautengse departement van onderwys, is Keamogetswe Shaun Seboko (13) se liggaam 16:00 gevind. Maroela Media het die afgelope week berig oor die 13-jarige Enock van Parktown Boys’ High wie se liggaam tydens ŉ skoolkamp in ŉ rivier gevind is. “Die LUR van onderwys is baie hartseer om van nóg ŉ verdrinking te hoor. Weereens is dit jammer dat ons eers Vrydag van die insident uitgevind het, twee dae nadat dit gebeur het.” Steve Mabona, departementele woordvoerder, sê volgens inligting tot die departement se beskikking het die polisie die skool besoek en is hulle besig met ŉ ondersoek na die gebeure wat tot die verdrinking gelei het. “Ons is ingelig dat die skool se sielkundiges leerders Woensdag tot laat in die nag berading gegee het en onderwysers is ook Donderdag bygestaan.” Panyaza Lesufi, LUR vir basiese onderwys, het gesê: “Hierdie is ŉ baie slegte week vir ons in die onderwysdepartement. Ons het nie woorde om hierdie families te troos wat hul kinders in ons sorg gelaat het nie. Weet dat julle in ons gebede is.” In ŉ afsonderlike voorval is ŉ leerder van Noordwes gister by die skool met ŉ mes doodgesteek. Katlego Gristiph, ŉ gr. 9-leerder aan Kopanelo Secondary School, is na bewering Vrydagoggend voor skool met ŉ mes in die bors gesteek toe hy van die skoolbus afgeklim het. Die verdagte is glo ŉ meisie wat nie in dieselfde skool is nie. “Sy het na die voorval weggehardloop, maar is later in hegtenis geneem,” het Elias Malindi, woordvoerder van die Noordwes se departement van onderwys, gesê. Die motief vir die aanval is nog onbekend.